Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр.124/15) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С.Д. од Скопје, поднесена против Министерство за култура и туризам, по предметот Барање за пристап до информации од јавен карактер, на ден 24.04.2025 година го донесе следното:

**Р Е Ш Е Н И Е**

1. Жалбата изјавена од С.Д. од Скопје, поднесена против Министерство за култура и туризам, заведена во Агенцијата со бр.08-132 на 14.04.2025 година, по предметот Барање за пристап до информации од јавен карактер, **СЕ УВАЖУВА**.

2**. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

С.Д. од Скопје, како што е наведено во Жалбата на 11.03.2025 година преку електронска пошта поднел Барање за пристап до информации од јавен карактер до Министерство за култура и туризам, со кое побарал да му се достави на е-маил електронски запис следната информација:

„ 1. Информација за тоа кои мерки Министерството ги презело односно зошто не постапило по наодите констатирани од страна 16 и 17 во делот Констатации од Извештај за извршен увид во Здружение за заштита на авторски музички права ЗАМП СкопјеУП1 бр.53-65 од 14.06.2022 година.

2. Информација за тоа кои мерки Министерството ги презело врз основа на Одлука бр.09-14ѝ7/12 од 29.12.2023 година на Државната комисија за спречување на корупција со која е констатирано дека Фросина Ѓорчевска-административен службеник раководител на сектор во Министерството за култура има повреда на Законот за спречување корупција и судирот на интереси.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-132 на 14.04.2025 година.

Агенцијата со електронски допис бр.08-132 од 14.04.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор/Zëvendës drejtor,**

 **Blerim Iseni**

Доставено до:

- архива на Агенцијата

- жалителот/барател на информацијата

- имател на информацијата